**各位評判先生，各位同學，大家好，𠊎係第O號**

**今晡日𠊎要演講个係「運動會」**

**吾哥盡喜歡運動會，因為佢走當遽，逐年參加運動會走相逐比賽，吾哥都打頭名。故所，吾屋下人，逐年都會來看佢比賽，摎佢加油。昨晡日運動會，吾哥又參加一百公尺走相逐比賽，佢著5號个運動衫，同另外四个同學共組(下)比賽，裁判先生擎起槍仔喊「各就各位，預備！」大家就屎胐翹翹，等槍仔聲響。**

**「biangˋ」，槍仔聲一響，全部个同學就開始拼命地走往前，大家都想打頭名，吾哥一開始就跑盡遽，故所，吾屋下人全部都認為，吾哥這擺定著共樣打頭名，毋過大家還係太嫲牯聲緊喊「加油！加油！」。**

**沒想到人算不如天算，大家在个歡喜个時節，忽然間聽到當多人「啊！」一聲，看真啊，原來係吾哥跌倒仆落去了。在吾哥仆落去个時節，本成走背尾个人，拼命走往前，一下子就追到吾哥了，吾屋下人在旁脣看到這種情形，當愁慮吾哥个傷勢，不知佢有著傷嗎？不知厥骨頭有爭差嗎？**

**本成恅著吾哥會因為著傷，就放忒比賽，毋過𠊎兜一屋下人，還係緊喊「阿明牯，加油！」吾哥聽到大家个加油聲，就爬項起來，雖然厥手腳都鑪到應流血佢還係一跛一跛个繼續走，其他同學乜在運動坪邊跈等佢走，大聲應摎佢加油，（盡尾）最後吾哥總算走完一百公尺，雖然這擺佢無得到第一名，毋過佢忍受傷痛，繼續完成比賽个打拼精神，還是得到盡多人个噢𧩣。**

**𠊎个演講到這位結束。恁仔細。**